**OSNOVNA ŠKOLA IVANE BRLIĆ-MAŽURANIĆ ROKOVCI-ANDRIJAŠEVCI**

ŠKOLSKA 1, 32271 ANDRIJAŠEVCI

VUKOVARSKO-SRIJEMSKA ŽUPANIJA

**Tel.: 032/373-813, 032/372-462; Fax.: 032/373-814 e-mail:** ured@os-ibmazuranic-rokovci-andrijasevci.skole.hr

KLASA: 400-02/23-01/1

URBROJ: 2196-47-23-3

Andrijaševci, 9.10.2023.

**OBRAZLOŽENJE PRIJEDLOGA FINANCIJSKOG PLANA ZA RAZDOBLJE 2024. – 2026. GODINE**

U skladu sa člankom 31. Zakona o proračunu dostavljamo Vam obrazloženje financijskog plana za 2024. godinu i projekciju plana za razdoblje 2025. – 2026. Djelokrug rada osnovne škole je odgoj i osnovno obrazovanje djece od prvog do osmog razreda. Škola ostvaruje programe osnovnog obrazovanja za učenike prema propisanim nastavnim planovima i programima. Školske ustanove ne donose strateške, već godišnje operativne planove (GPP i Školski kurikulum) prema planu i programu koje je donijelo Ministarstvo znanosti i obrazovanja. Planovi se donose za nastavnu, a ne za fiskalnu godinu. To je uzrok mnogim odstupanjima u izvršenju financijskih planova, na primjer, pomak određenih aktivnosti unutar školske godine iz jednog polugodišta u drugo uzrokuje promjene u izvršenju financijskog plana za dvije fiskalne godine. Nastava (redovna, izborna, dodatna i dopunska) se izvodi prema nastavnim planovima i programima koje je donijelo Ministarstvo znanosti i obrazovanja, po operativnom Godišnjem izvedbenom odgojno-obrazovnom planu i programu rada te Školskom kurikulumu za školsku godinu 2023./2024.

Zakonske i druge podloge na kojima se zasniva program rada škole su:

* Zakon o odgoju i obrazovanju u osnovnoj i srednjoj školi (NN 151/22),
* Zakon o ustanovama (NN 151/22),
* Zakon o proračunu (NN 144/21), Pravilnik o proračunskim klasifikacijama (NN 26/2010) i Pravilnik o proračunskom računovodstvu i računskom planu (NN 108/20),
* Upute za izradu proračuna lokalne (regionalne) samouprave za razdoblje 2024.-2026.,
* Godišnji plan i program rada škole za školsku godinu 2023./2024.,
* Školski kurikulum za školsku godinu 2023./2024.

Prioritet škole je kvalitetno obrazovanje i odgoj učenika što ostvarujemo stalnim usavršavanjem nastavnika (seminari, stručni skupovi), podizanjem nastavnog standarda na višu razinu, poticanjem učenika na izražavanje kreativnosti, talenata i sposobnosti kroz uključivanje u slobodne aktivnosti, natjecanja te druge školske priredbe i manifestacije.

Izrada financijskih planova zasniva se na proračunskim načelima zakonitosti, ispravnosti, točnosti, uravnoteženosti, načela jedne godine i transparentnosti. Financijski plan Osnovne škole Ivane Brlić-Mažuranić Rokovci-Andrijaševci čine prihodi i primici te rashodi i izdaci raspoređeni u programe koji se sastoje od aktivnosti i projekata, a iskazani su prema ekonomskoj i funkcijskoj klasifikaciji te izvorima financiranja. Iz specifičnosti u financiranju sustava osnovnoškolskog obrazovanja proizlazi potreba planiranja, praćenja potrošnje i izvještavanja prema dva glavna izvora financiranja: nadležno ministarstvo – državni proračun (opći prihodi i primici u okviru podskupine 636 *Pomoći proračunskim korisnicima iz proračuna koji im nije nadležan*) i nadležni proračun – Vukovarsko-srijemska županija (opći prihodi i primici u okviru podskupine 671 *Prihodi iz nadležnog proračuna*). Prihodi iz državnog proračuna osiguravaju plaće, naknade za zaposlene, troškove prijevoza. S obzirom da su škole korisnici u sklopu funkcije koja se decentralizira, sve materijalne prihode za rad škole, osigurava Vukovarsko – srijemska županija. Ostvarujemo 40% prihoda od najma školske dvorane (6615 *Prihod od pruženih usluga)*, dok ostalih 60% uplaćujemo na račun osnivača, Vukovarsko-srijemske županije.Općina Andrijaševci (*636 Pomoći proračunskim korisnicima iz proračuna koji im nije nadležan*) pomaže nam svojim prihodima za brojne projekte su nam potrebni, od realizacije ekskurzija do popravaka na građevinskim objektima. Kod planiranja rashoda koji se financiraju prema minimalnim standardima primjenjivali smo pokazatelje Ministarstva financija. Ukupan iznos sredstava potrebnih za osiguranje minimalnih financijskih sredstava izradili smo s limitima i odredili strukturu rashoda unutar zadanih limita u skladu s našim potrebama. Republika Hrvatska financira prehranu svih učenika u školskoj kuhinji i to u iznosu od 1,33 EUR po danu (*638 Tekuće pomoći temeljem prijenosa EU sredstava).*

Faktori pomoću kojih ostvarujemo sredstva iz državnog proračuna (Ministarstva znanosti i obrazovanja) su složeni. Broj djelatnika, njihova stručna sprema, radni staž, broj djece s teškoćama u razvoju, broj sati u drugoj smjeni (s obzirom da nemamo prostor da se sva nastava odvija u jednoj smjeni), broj djelatnika koji ispunjavaju uvjete za dodjelu jubilarnih nagrada, pomoći, otpremnina, prekovremenog rada, zamjena, bolovanja, djelatnika putnika, doprinosi na plaće i doprinosi iz plaće su faktori koji utječu na visinu prihoda iz državnog proračuna. Također, Ministarstvo znanosti i obrazovanja na račun škole doznačuje sredstva za nabavu školskih udžbenika te lektire. Prihodi županije imaju druge faktore pomoću kojih ostvarujemo sredstva. To su broj upisanih učenika, broj razrednih odjela. Također, županija doznačuje sredstva za plaću pomoćnike u nastavi, koja su osigurana iz europskih fondova. Stvarni troškovi (struja, lož ulje, osiguranje imovine, natjecanja) nam se refundiraju na osnovu zahtjeva uz priložene i ovjerene račune od strane ravnatelja i likvidatora. Da bismo ostvarili sredstva za proračunsku 2024. godinu, radimo financijski plan koji je samo dio planova i programa, koji su skup neovisnih, ali usko povezanih aktivnosti usmjerenih na ispunjenje zajedničkog cilja, a to je odgoj i obrazovanje djece te osposobljavanje učenika za samostalan i odgovoran život, poštivanje osnovnih ljudskih vrijednosti, suradnju, zajedništvo i toleranciju.

**Obrazloženje općeg dijela financijskog plana**

*Obrazloženje prihoda i rashoda, primitaka i izdataka*

Financijski plan Škole za 2024.g. predlaže se u ukupnom iznosu od 1.249.650,00 €.

Planirani ukupni prihodi poslovanja iznose 1.249.650,00 €.

Skupina 63 – Pomoći iz inozemstva i od subjekata unutar općeg proračuna odnosi se na pomoć iz državnog proračuna za financiranje plaća i materijalnih prava zaposlenika temeljem važećih kolektivnih ugovora, pomoć za nabavu obveznih udžbenika za školsku godinu 2023./2024., sredstva za opremanje knjižnice obveznom lektirnom građom. Također ovoj skupini pripadaju i pomoći od Općine Andrijaševci kao i pomoći za prehranu učenika u školskoj kuhinji.

Skupina 64 – odnosi se na prihod od kamate za depozite po viđenju

Skupina 65 – odnosi se na prihod od Hrvatskog školskog sportskog saveza te prihode za naknadu štete

Skupina 66 – odnosi se na vlastite prihode od zakupa prostora dvorane i učionica te primljene donacije od putničkih agencija za odlazak učitelja na ekskurzije.

Skupina 67 – odnosi se na financiranje redovne djelatnosti škole iz nadležnog proračuna, financiranja plaća, regresa i božićnice pomoćnika u nastavi, e-tehničara.

Planirani rashodi poslovanja iznose 1.211.650,00 € a planirani rashodi za nabavu nefinancijske imovine iznose 38.000,00 €.

Plan rashoda je temeljen na uputi za izradu proračuna Vukovarsko-srijemske županije za razdoblje 2024.-2026.g., prema očekivanim poslovnim aktivnostima, financijskim pokazateljima izvršenih rashoda u prethodnim godinama, tržišnim pokazateljima i dostupnim informacijama, a u skladu sa planiranim prihodima. U skladu sa proračunskim ograničenjima, predloženi plan uspostavlja ravnotežu između mogućnosti i potreba.

**Obrazloženje posebnog dijela financijskog plana**

U sklopu redovnog programa poslovanja Škole, u predloženi Financijski plan uključeno je financiranje plaća i materijalnih prava svih zaposlenika, redovni režijski troškovi Škole, sav potreban materijal za nastavni proces i redovno održavanje škole, financiranje službenih putovanja koje su pravo i obveza svakog nastavnika, nabava obveznih udžbenika, troškovi financiranja školskih sportskih natjecanja i financiranje svih potrebnih troškova vezanih uz aktivnosti u godišnjem planu i programu škole.

*Ciljevi i pokazatelji uspješnosti*

U drugoj polovini svake kalendarske godine, Škola ukazuje mogućnost za nabavu robe, usluga ili radova koje su nastavnicima i stručnim suradnicima potrebne radi obavljanja posla i/ili poboljšanja uvjeta na radnome mjestu i u skladu s tim se izrađuje financijski plan za slijedeću godinu. Pokazatelj učinka br. 1 je postotni broj realiziranih zahtjeva za nabavom roba, usluga ili radova potrebnih za nastavni proces u odnosu na broj traženih. Ciljana vrijednost je 90% koja je i ostvarena, a time smo dokazali da je financijski plan usklađen sa potrebama i ciljevima Škole.

|  |  |  |
| --- | --- | --- |
| Broj zahtjeva za nabavom | Broj realiziranih zahtjeva | Indeks |
| 20 | 20 | 100% |

Ulaganjem u opremu za nastavni proces postižu se bolji rezultati i veće zadovoljstvo i motiviranost učenika i nastavnika na rad u suvremeno opremljenom prostoru za učenje. Pokazatelj učinka br. 2 je povećanje opremljenosti učionica radi podizanja kvalitete nastavnog procesa. Ciljana vrijednost je nastavak ulaganja u opremu sukladno Državnom pedagoškom standardu osnovnoškolskog sustava odgoja i obrazovanja, što je u 2023.g. i ostvareno.

|  |  |  |
| --- | --- | --- |
| Oprema | 2022. | 2023. |
| Ulaganja u računala i računalnu opremu | 2.524,00 EUR | 2.300,00 EUR |

Stručno usavršavanje nastavnika je pravo i radna obveza kako bi mogao učinkovito i visokokvalitetno obavljati odgojno-obrazovnu djelatnost. Pokazatelj učinka br. 3 je postotni udio broja nastavnika kojima je u kalendarskoj godini financiran odlazak na stručno usavršavanje u odnosu na ukupan broj zahtjeva nastavnika za odlazak na stručno usavršavanje. U ekonomskoj situaciji u kojoj se nalazimo, smatramo da je realna ciljana vrijednost 90%. Rezultat je 100% čime je ostvarena ciljana vrijednost.

|  |  |  |
| --- | --- | --- |
| Broj zahtjeva nastavnika za odlaskom na stručno usavršavanje | Broj realiziranih zahtjeva nastavnika za odlaskom na stručno usavršavanje | Indeks |
| 22 | 22 | 100% |

 Ravnatelj:

 Igor Miličević, prof.